钦定古今图书集成/明伦汇编/皇极典/第234卷 > 《缉熙圣学疏》明·薛瑄
## 钦定古今图书集成/明伦汇编/皇极典/第234卷 > 《缉熙圣学疏》明·薛瑄

“窃见近日臣下进言，欲开经筵以缉熙圣学”者，虽蒙
圣德允纳，未见施行，盖欲俟军旅事平之日以开讲
也。臣以为当圣主中兴之时，天步艰难之日，正讲论
为学为治之道，不可一日为缓者也。昔汉光武躬擐
甲胄，讨除群凶，犹且投戈讲艺，息马论道，军旅之间
未尝一日废学。故能“举群盗如鸿毛，复大业犹反掌”，
此讲学有资于成大功也。唐太宗兴义兵，扫除寇乱，
一时潜邸从龙之臣皆文学知谋之士，日久相与论
为学致治之道，乙夜之览，身志其倦，故能划括僭伪，
拯济生民，此讲学有资于戡大难也。近者内外御侮，
各有其人。堂堂天下，号令一施，风行草偃，非如汉唐
草昧之秋也，可以斯时而少缓讲学“之事乎？”伏望皇
上命廷臣集议经筵仪式务从简约，不尚奢华。仍博
选公卿侍从文学之臣有学术纯正、持己端方、谋虑
深远、才识超卓、通达古今、明练治体者一二十人，使
之更代入直。恭遇皇上视朝之暇，日御便殿，即召各
臣进讲。其所讲之书，先《大学》《论语》《孟子》《中庸》兼讲《尚
书》《春秋》诸史，《资治通鉴纲目》，务要详细陈说圣贤修
己治人之要，恳切开告帝王端心出治之方，以至唐
虞三代、汉唐宋以来，人君行何道而天下治安，为何
事而天下乖乱，与夫赏善罚恶之典，任贤去邪之道，
莫不毕陈于前。如此，则劝讲之臣，庶可日修其职。皇
上聪明上智之资，由于天锡，而朝夕缉熙启沃之力，
有益“于圣心。圣德日新，圣学日明。于以修治道，则正
心以正朝廷，正朝廷以正百官，正百官以正万民，而
治道有修明之效；于以勤武略，则修军旅以简将帅，
简将帅以练士卒，练士卒以讨叛乱，而叛乱有荡平
之期。”此讲学有资于成大功，戡大难，宜急行之而不
宜缓者也。且光武、太宗一时英主耳，犹勤讲学于抢
攘之时，以收戡靖之绩。皇上有唐尧虞舜之圣德，将
以立殷周中兴之　切诚，于此时举行开讲之事，以
缉熙圣学，则神功圣德，高出千古矣。又岂汉唐二主
之可比哉？